RESOLUCIÓN do 10 de setembro de 2008 pola que se convoca un concurso de premios a teses de doutoramento e traballos de investigación realizados no eido do consumo.
INSTITUTO GALEGO DE CONSUMO — III. OUTRAS DISPOSICIÓNS — 18/09/2008

A defensa das persoas consumidoras constitúe un dos principios reitores da política social e económica recollido no Estatuto galego do consumidor e usuario (Lei 12/1984). Articúlase a través dunha serie de procedementos eficaces co fin de protexer a seguridade, a saúde e os lexítimos intereses económicos das persoas consumidoras.
En relación co anterior, a investigación pode contribuír de xeito importante ao coñecemento do eido do consumo de forma que favoreza o desenvolvemento dos mecanismos axeitados para garantir a protección das persoas consumidoras co fin último de atender as necesidades da comunidade na procura dunha maior calidade de vida da cidadanía.
O Instituto Galego de Consumo quere potenciar e promover a investigación científica e técnica en beneficio do interese xeral. Un dos mecanismos para estimular esta investigación é premiar os traballos desenvolvidos no eido do consumo.
Por todo iso,
DISPOÑO:
Artigo 1º.-Obxecto.
Esta resolución ten por obxecto convocar un concurso de premios para as teses de doutoramento e traballos de investigación que teñan por obxecto materias relacionadas co consumo como por exemplo a defensa, protección, educación e información das persoas consumidoras ou traballos realizados en relación coa seguridade dos produtos, alimentarios e industriais, e coa seguridade dos servizos desde o punto do consumidor final. Valorarase especialmente o seu carácter innovador e os traballos de campo realizados ou dirixidos aos consumidores e consumidoras galegas.
Artigo 2º.-Dotación económica.
Outorgarase un primeiro premio de 3.000 euros e dous accésits de 1.000 euros para cada unha das dúas modalidades seguintes:
1. Modalidade A: teses de doutoramento.
2. Modalidade B: traballos de investigación.
Os premios, por unha contía total de 10.000 euros, faranse efectivos con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2008, na cal existe crédito axeitado e suficiente.
Artigo 3º.-Beneficiarios.
Poderán concorrer á concesión dos premios as persoas que lesen e defendesen as súas teses de doutoramento, nalgunha das universidades galegas, durante os anos 2006, 2007 ou 2008 ou que desenvolvesen traballos ou estudos de investigación na nosa comunidade autónoma, finalizados no dito período, realizados en organismos públicos, incluídas as universidades. Quedarán excluídos desta convocatoria as teses e os traballos de investigación, ou as partes destes, que resultaron premiados nas dúas anteriores edicións deste concurso.
Artigo 4º.-Prazo de presentación.
O prazo de presentación dos traballos remata o día 31 de outubro de 2008.
Artigo 5º.-Presentación das solicitudes e documentación.
1. Os traballos que se presenten en cada unha das modalidades irán acompañados da seguinte documentación:
a) Solicitude conforme o anexo desta resolución.
b) Fotocopia do NIF.
c) Curriculum vitae do/a autor/a que inclúa os datos académicos, experiencia investigadora (estadía en centros de investigación e bolsas recibidas) e publicacións (libros, capítulos de libros, artigos en revistas científicas e comunicacións en congresos).
d) Certificación académica relativa á data de presentación e cualificación obtida pola tese de doutoramento ou certificación asinada pola persoa que dirixiu o traballo de investigación, relativa ás súas datas de comezo e remate, en que tamén se faga constar a súa valoración sobre a metodoloxía empregada e o grao de innovación dos resultados obtidos.
e) Dúas copias da tese de doutoramento ou do traballo de investigación (unha en formato dixital e outra en papel).
f) Resumo da tese de doutoramento ou do traballo de investigación, cunha extensión máxima de 10 páxinas, redactadas en galego, en que se incluirán o obxecto de estudo, material e métodos, resultados e conclusións e interese científico do tema tratado.
g) Breve xustificación cunha extensión máxima de 5 páxinas, redactadas en galego, sobre a achega novidosa do tema e sobre o interese para a Comunidade Autónoma de Galicia.
h) Certificación da conta bancaria en que conste o código do banco, código da sucursal, díxito de control e código da conta corrente expedido pola entidade bancaria.
2. Os traballos que concursen, acompañados da documentación antedita, deberán presentarse nos servizos centrais ou provinciais do Instituto Galego de Consumo, sendo en todo caso aplicable o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción dada pola Lei 4/1999.
Artigo 6º.-Características dos traballos presentados.
As teses de doutoramento e os traballos de investigación que se presenten deberán ser inéditos, agás a publicación ou difusión que se faga a través dos servizos de publicación da universidade en que foi lida a tese. Deberán estar redactados en calquera das linguas oficiais da Comunidade Autónoma galega, agás no caso de teses de doutoramento europeas que serán igualmente aceptadas. Neste caso xuntarase un resumo, redactado en galego, de extensión suficiente que facilite a valoración do traballo de acordo cos criterios recollidos nesta convocatoria, por parte do xurado.
Artigo 7º.-Xurado.
As teses e os traballos de investigación que concorran a esta convocatoria serán examinadas e avaliadas por un xurado que terá a seguinte composición:
* Presidente: o presidente do Instituto Galego de Consumo ou persoa en que delegue.
* Vicepresidenta: a xerente do Instituto Galego de Consumo ou persoa en que delegue.
* Vogais:
-A xefa de Servizo de Protección ao Consumidor do Instituto Galego de Consumo.
-O xefe de Servizo de Seguridade dos Produtos do Instituto Galego de Consumo.
-A directora do Laboratorio de Consumo de Galicia.
-Un representante da Dirección Xeral de I+D+I da Consellería de Innovación e Industria.
-A xefa do Servizo de Información, Cooperación e Fomento que actuará como secretaria.
O xurado, se é o caso, poderá contar co asesoramento de especialistas e terá facultades para resolver todas as dúbidas que aparezan na interpretación das bases desta convocatoria.
Os premios anunciados poderán ser declarados desertos. Non obstante, o xurado poderá determinar a redistribución da contía dos declarados desertos se as características dos traballos así o permiten.
Artigo 8º.-Criterios de valoración.
Os traballos presentados en ambas as modalidades serán avaliados segundo os seguintes criterios:
1. Orixinalidade, precisión e innovación do traballo, tanto no tema que se trate como na súa formulación e as conclusións obtidas: ata 25 puntos.
2. Interese do tema tratado para a Comunidade Autónoma de Galicia: ata 25 puntos.
3. A aplicación práctica da investigación á realidade actual e a inclusión de propostas de carácter práctico para a mellora da defensa e protección dos dereitos e intereses das persoas consumidoras: ata 25 puntos.
4. A redacción do traballo en idioma galego: ata 25 puntos.
Artigo 9º.-Pagamento dos premios.
1. O pagamento dos premios, por unha contía máxima de 10.000 euros (dez mil euros), farase con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2008 na cal existe crédito axeitado e suficiente.
2. As persoas destinatarias dos premios teñen a obriga de facilitar toda a documentación que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas no exercicio das súas funcións de fiscalización e control.
3. Toda alteración das condicións tidas en conta para a concesión dos premios poderá dar lugar á modificación da resolución de concesión.
4. Así mesmo, en caso de que se incumprise calquera das condicións establecidas para a súa concesión existirá obriga de reintegro total ou parcial do premio percibido.
Artigo 10º.-Difusión e publicación.
1. A participación no concurso supón a aceptación de todas as súas bases, así como a cesión do dereito de divulgación e publicación total ou parcial dos traballos premiados tanto en formato impreso como en dixital, aínda que non ten carácter de en exclusiva. Así mesmo, poderá ser utilizado como material didáctico nas actividades do Instituto Galego de Consumo e, en especial, da Escola Galega de Consumo. A copia en formato dixital será publicada na páxina web do Instituto Galego de Consumo.
2. Os/as autores/as das teses de doutoramento e traballos de investigación premiados, farán constar nas publicacións destes traballos que foron premiados polo Instituto Galego de Consumo.
Artigo 11º.-Retirada da documentación.
As persoas interesadas ou quen as representan poderán retirar as teses e traballos non premiados na sede do Instituto Galego de Consumo, no prazo de trinta días naturais seguintes ao da publicación da resolución de concesión dos premios no Diario Oficial de Galicia. As teses de doutoramento e traballos de investigación non recollidos no antedito período incorporaranse á biblioteca da Escola Galega de Consumo.
Artigo 12º.-Resolución.
1. As solicitudes entenderanse desestimadas se o concurso de premios non se resolvese antes do 31 de decembro de 2008.
2. A proposta de concesión de premios emitida polo xurado elevarase ao presidente do Instituto Galego de Consumo, para a súa resolución e publicación no Diario Oficial de Galicia.
3. Contra esta resolución, que pon fin á vía administrativa, os/as interesados/as poderán interpoñer:
a) Recurso potestativo de reposición ante o órgano que a ditou ou debeu ditala no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo, segundo o establecido na Lei 29/1998, da xurisdición contencioso administrativa, ante o xulgado do contencioso-administrativo correspondente á circunscrición do órgano que ditou ou debeu ditar a resolución, se é expresa, no prazo de dous meses contados desde o día seguinte ao da súa notificación, ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, se é o caso, calquera outro que estimen procedente.
Artigo 13º.-Réxime de recursos.
Esta resolución poderá ser recorrida potestativamente, ante o presidente do Instituto Galego de Consumo, mediante recurso de reposición no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses contados desde o día seguinte ao da súa publicación, ante o xulgado do contencioso administrativo correspondente, de conformidade coa Lei 29/1998, do 13 de xullo, reguladora da xurisdición contencioso administrativa.
Disposición adicional
No non previsto nesta resolución aplicarase o establecido na Lei 9/2007, do 13 de xuño, de subvencións de Galicia, e demais normativa autonómica, estatal e comunitaria que resulte de aplicación.
Disposición derradeira
Facúltase a presidencia do Instituto Galego de Consumo para que dite as disposicións necesarias para o desenvolvemento do disposto nesta resolución.
Santiago de Compostela, 10 de setembro de 2008.
Emilio Nogueira Moure
Presidente do Instituto Galego de Consumo
Ver referencia pdf "18100D015P040.PDF"